ກອງປະຊຸມໃຫຍ່ ສະມາຊິກພັກ ໜ່ວຍພັກພະແນກ ໂຍທາທິການ ແລະ ຂົນສົ່ງ ຄັ້ງທີ VII ແລະ ກອງປະຊຸມໃຫຍ່ ສະມາຊິກພັກ ໜ່ວຍພັກຄຸ້ມຄອງທາງບົກ ຄັ້ງທີ I ແຂວງຫຼວງພະບາງ
ໃນຕອນເຊົ້າຂອງວັນທີ 26 ກັນຍາ 2014 ຢູ່ທີ່ຫ້ອງປະຊຸມໃຫຍ່ ຂອງພະແນກ ຍທຂ ປະຈໍາແຂວງຫຼວງພະ ບາງ, ໄດ້ເປີດກອງປະຊຸມໃຫຍ່ ຄັ້ງທີ VII ຂອງໜ່ວຍພັກຮາກຖານ ພະແນກ ຍທຂ ແຂວງຫຼວງພະບາງ ຂື້ນຢ່າງເປັນທາງການ; ໂດຍການເປັນປະທານຂອງ ສະຫາຍ ສາຍສະໝອນ ທິດາກອນ, ກໍາມະການພັກແຂວງ, ຫົວໜ້າຄະນະຊີ້ນໍາບັ້ນດໍາເນີນຊີວິດການເມືອງ ກຸ່ມເສດຖະກິດໜ່ວຍ 2; ສະຫາຍ ຟ້າສະນັ່ນ ທໍາມະວົງ, ເລຂາຄະນະພັກຮາກຖານ ພະແນກ ຍທຂ ແຂວງຫຼວງພະບາງ; ສະຫາຍ ຄໍາຫວັນ ວັນວິໄລ, ກໍາມະການພັກແຂວງ, ຫົວໜ້າຄະນະຈັດຕັ້ງແຂວງ; ສະຫາຍ ເຊັ່ງ ທະນົງສັກ, ເລຂາໜ່ວຍພັກ ພະແນກ ຍທຂ ແຂວງຫຼວງພະບາງ; ສະຫາຍ ນ. ສົມພອນ ສຸທິວົງ, ປະທານສະຫະພັນແມ່ຍິງ ພະແນກ ຍທຂ ແຂວງຫຼວງພະບາງ, ມີບັນດາແຂກຖຶກເຊີນ ແລະ ສະມາຊິກພັກຂອງໜ່ວຍພັກ ພະແນກ ຍທຂ ແຂວງຫຼວງພະບາງ ເຂົ້າຮ່ວມຢ່າງພ້ອມພຽງ.
ກອງປະຊຸມໃນຄັ້ງນີ້ໄດ້ຮັບຟັງບົດລາຍການການເມືອງ ສະຫຼຸບຕີລາຄາວຽກງານຮອບດ້ານໃນການຈັດຕັ້ງ ປະຕິບັດວຽກງານຜ່ານມາແຕ່ປີ 2010-2014 ແລະ ຜ່ານຮ່າງບົດສໍາຫຼວດກວດກາ, ການເຄື່ອນໄຫວນໍາ ພາລວມຂອງຄະນະໜ່ວຍພັກ ແລະ ໄດ້ຜ່ານມະຕິຕົກລົງຂອງຄະນະປະຈໍາພັກແຂວງ, ວ່າດ້ວຍການອານຸມັດ ແບ່ງໜ່ວຍພັກ ພະແນກ ຍທຂ ແຂວງຫຼວງພະບາງ, ຈາກໜ່ວຍພັກດຽວອອກເປັນ 2 ໜ່ວຍພັກຄື:
ໜ່ວຍພັກພະແນກ ຍທຂ ປະກອບມີ: ຄະນະນໍາພະແນກ 2 ສະຫາຍ, ຂະແໜງຈັດຕັ້ງແລະ ບໍລິຫານ, ຂະແໜງກວດກາ, ຂະແໜງຄຸ້ມຄອງການຂົນສົ່ງ, ຂະແໜງຄຸ້ມຄອງທາງນໍ້າ, ກອງຄຸ້ມຄອງພາຫະນະ ແລະ ການຂັບຂີ່;
ໜ່ວຍພັກຄຸ້ມຄອງທາງບົກປະກອບມີ: ຄະນະນໍາພະແນກ 2 ສະຫາຍ, ຂະແໜງຄຸ້ມຄອງທາງບົກ, ຂະແໜງແຜນການ-ງົບປະມານ ແລະ ສະຖິຕິ, ຂະແໜງຄຸ້ມຄອງເຄຫາ-ຜັງເມືອງ ແລະ ສິ່ງແວດລ້ອມ.
ກອງປະຊຸມໄດ້ປອນບັດເລືອກຕັ້ງເອົາຄະນະໜ່ວຍພັກ ພະແນກ ໂຍທາທິການ ແລະ ຂົນສົ່ງ ແລະ ໜ່ວຍພັກ ຄຸ້ມຄອງທາງບົກ ຊຸດໃໝ່ ຊຶ່ງມີຜູ້ສະໝັກເລືອກຕັ້ງ 5 ສະຫາຍ, ເລືອກເອົາ 3 ສະຫາຍ ດັ່ງນີ້:
- ສະຫາຍ ບຸນຄົງ ສຸກສະຫວັດ ເປັນເລຂາໜ່ວຍພັກ ຮັບຜິດຊອບຊີ້ນຳລວມ.
- ສະຫາຍ ໄຊແກ້ວ ທະວີໃຈ ເປັນຮອງເລຂາໜ່ວຍພັກ
- ສະຫາຍ ສິງ ອານຸສອນ ເປັນຄະນະ ແລະ ປະທານກວດກາໜ່ວຍພັກ
ນອກຈາກນັ້ນ ກອງປະຊຸມໄດ້ປອນບັດເລືອກຕັ້ງເອົາຄະນະໜ່ວຍພັກ ຄຸ້ມຄອງທາງບົກ ຊຸດໃໝ່ ຊຶ່ງມີຜູ້ສະໝັກເລືອກຕັ້ງ 5 ສະຫາຍ, ເລືອກເອົາ 3 ສະຫາຍ ດັ່ງນີ້:
- ສະຫາຍ ອັດສະວິນ ອິນພິທັກ ເປັນເລຂາໜ່ວຍພັກ ຮັບຜິດຊອບຊີ້ນຳລວມ.
- ສະຫາຍ ບຼົ່ງວ່າງ ຫວ່າງເຈ່ຍຊ່າ ເປັນຮອງເລຂາໜ່ວຍພັກ
- ສະຫາຍ ສີພັນ ພົມມະລີ ເປັນຄະນະ ແລະ ປະທານກວດກາໜ່ວຍພັກ
ແຕ່ລະສະຫາຍລ້ວນແຕ່ແມ່ນຜູ້ທີ່ມີຄວາມຮູ້ຄວາມສາມາດ, ມີບົດບາດໃນການຊີ້ນຳ-ນໍາພາ ທັງເປັນຜູ້ທີ່ຈົງຮັກພັກດີ, ແລະ ຢຶດໝັ້ນຕໍ່ອຸດົມການ ແລະ ແນວທາງນະໂຍບາຍຂອງພັກ.
ກອງປະຊຸມໄດ້ຮັບຟັງການໂອ້ລົມຂອງ ສະຫາຍ ສາຍສະໜອນ ທິດາກອນ, ກຳມະການພັກແຂວງ, ຫົວໜ້າຄະນະຊີ້ນໍາບັ້ນດໍາເນີນຊີວິດການເມືອງ ກຸ່ມເສດຖະກິດໜ່ວຍ 2, ຊຶ່ງສະຫາຍໄດ້ເນັ້ນໜັກໃຫ້ເອົາ ໃຈໃສ່ການຊີ້ນຳ-ນໍາພາ, ສືບຕໍ່ບຸກທະລຸວຽກງານທີ່ຕົນຮັບຜິດຊອບໃຫ້ປະກົດຜົນຈິງ ແລະ ຜົນສໍາເລັດໃນຂົງ ເຂດວຽກງານ ຍທຂ ທີ່ທາງຄະນະພັກຂອງຕົນມອບໝາຍໃຫ້ ແລະ ເພື່ອພ້ອມກັນເຮັດສໍາເລັດໜ້າທີ່ວຽກງານ ທີ່ກໍານົດໄວແຕ່ນີ້ເຖິງປີ 2017.